**V Ħadd tal-Għid**

***(Sena B)***

**Lectio Divina**

**Ġw 15, 1-8**

**"Jiena d-dielja vera u Missieri l-bidwi.**

Ġesu’ juża l-attribut tal-veru għalih innifsu. Fil-kuntest ta’ Ġw 4,23, l-adorazzjoni fl-ispirtu u l-verita’, u ta’ Ġw 6,32, il-ħobż tassew li niżel mis-sema, il-veru jindika realta’ ġdida li tieħu post l-antik. Diversi drabi l-poplu ta’ Israel ġie mqabbel mad-dielja li minkejja d-dedikazzjoni tas-sid din tagħti għeneb qares (Cf. Is 51,1-7; Ġer 2,20-21; Eżek 19,10-14). F’Ġesu’ ser jitwaqqaf Iżrael il-ġdid, li l-frott tiegħu jwassal għal qima lil Alla fl-Ispirtu u l-verita’. Din id-dielja vera ma tideludix l-aspettattivi divini.

**Kull fergħa fija li ma tagħmilx frott jaqtagħha; u kull waħda li tagħmel il-frott jiżborha u jnaddafha, biex tagħmel frott aktar.**

Kull fergħa hi mistennija tagħti l-frott tajjeb, li huwa l-għemil tajjeb, il-ġustizzja (Is 5,7). Id-dielja “bagħlija” (żina/idolatrija) ma tagħtix l-frott mixtieq u din jeħtieġ li tiġi mnaddfa minn dak li huwa żejjed, dak li mhux essenzjali biex tagħti aktar frott. Il-frott mistenni hu ħajja qaddisa li wieħed jgħix b’fedelta’ lejn il-kmandamenti, b’mod speċjali l-kmandament tal-imħabba (Cf. Ġw 14,15-17. 23-24. Ġw 15,10-12.17; Gal 5,22).

**Intom ġa ndaf minħabba l-kelma li għedtilkom.**

Hawn insibu riferiment ċar għall-messaġġ marbut mat-tixbiha taż-żbir. Id-dixxipli huma ndaf (Cf. Ġw 13,10) minħabba li emmnu fil-kelma ta’ Ġesu’. Dan huwa l-messaġġ ċentrali fid-diskussjoni bejn Ġesu’ u Nikodemu li jiġi mistieden li jitwieled mill-ġdid (Ġw 3,11). Fl-istess ħin naraw l-appostli jilqgħu l-Kelma u jemmnu fiha: “Mulej, għand min immorru? Int għandek il-kliem tal-ħajja ta’ dejjem u aħna emminna u għarafna li inti l-Qaddis ta’ Alla”  (Ġw 6, 68-69). Ġesu’ stess jgħid: “Jekk iżżommu fil-kelma tiegħi, tkunu tassew dixxipli tiegħi, u tagħrfu l-verita’ u l-vertita’ teħliskom”  (Ġw 8,31-32).

**Ibqgħu fija, u jiena nibqa' fikom. Kif il-fergħa ma tistax tagħmel frott minnha nfisha jekk ma tibqax fid-dielja, hekk anqas intom jekk ma tibqgħux fija.**

Fl-allegorija tar-ragħaj it-tajjeb, tidher l-importanza tar-relazzjoni ta’ imħabba bejn ir-ragħaj u n-naħaġ. F’din it-tixbiha, ir-relazzjoni ma’ Ġesu’ tieħu forma aktar intima ta’ stedina sabiex wieħed iħalli l-għamara tiegħu u jgħammar fiH. Dan iseħħ fil-magħmudija kif jgħid San Pawl: “Jekk aħna sirna ħaġa waħda miegħu f’mewt tixbaħ lil tiegħu, hekk ningħaqdu miegħu fil-qawmien tiegħu mill-mewt… Hekk ukoll intom għandkom tqisu lilkom infuskom mejtin għad-dnub, iżda ħajjin għal Alla fi Kristu Ġesu’ (Rum 6,5.11). L-istess mister jseħħ fl-ewkaristija: “Min jiekol ġismi u jixrob demmi jibqa’ fija u jiena fih. Bħalma bagħatni l-Missier, li hu ħaj, u jiena ngħix b’Missieri, hekk ukoll min jiekol lili, hu wkoll jgħix bija. (Ġw 6,56-57).

**Jiena d-dielja, intom il-friegħi. Min jibqa' fija u jiena fih, dan jagħmel ħafna frott; għax mingħajri ma tistgħu tagħmlu xejn.**

Permezz tal-magħmudija u fil-ħajja komunitarja mgħixa fl-ewkaristija, id-dixxiplu jiġi inserit fi Kristu. B’dan il-mod allura jista’ jitlob b’kunfidenza lill-Missier: “jekk titolbu xi ħaġa f’ismi jiena nagħmilha, biex il-Missier ikun igglorifikat permezz ta’ Ibnu. Iva, jekk titolbuni xi ħaġa f’ismi, jiena nagħmilha.” (Ġw 14,13-14. Cf. Ġw 15,16). Din hija l-unika tama qawwija quddiem l-isfidi tal-ħajja tal-ħażen li jaħbtu jaqtgħu qalb id-dixxiplu u jtelfu l-perseveranza. Fl-istess waqt hawn insibu pjan ta’ ħajja spiritwali għal kull dixxiplu ta’ Ġesu’.

**Jekk wieħed ma jibqax fija, jintrema barra bħal fergħa, u jinxef; mbagħad, friegħi bħal dawn jiġbruhom u jixħtuhom fin-nar u jinħarqu.**

B’termini differenti terġa’ tiġi murija l-importanza li d-dixxiplu jkun mwaħħad ma’ Ġesu’. Ir-relazzjoni ta’ dixxiplu ma’ Ġesu’ mhix sempliċi kwistjoni ta’ ħajja sterili jew ħajja li tagħti l-frott, iżda hija kwistjoni ta’ ħajja u mewt. L-injam tad-dielja ma hu tajjeb għal xejn ħlief biex jinħaraq (Eżek 15,1-8). Ġesu’ kontinwament jitlob il-fidi min-nies, jiġiferi, jistenna li jpoġġu l-ħarsa tagħhom fuqu u jieħdu l-ħajja fih. Dan is-sens ta’ komunjoni ma’ Ġesu’ jilħaqq il-qofol tiegħu fid-diskors ewkaristiku li nsibu fil-kapitlu 6 ta’ San Ġwann.

**Jekk tibqgħu fija u kliemi jibqa' fikom, itolbu kull ma tridu, u jingħatalkom.**

F’dan il-vers insibu ritorn għal stedina/kmand sabiex id-dixxiplu “jibqa’” f’Ġesu’. Fl-istess ħin insibu mod ieħor kif tista’ sseħħ din l-għaqda tad-dixxiplu ma’ Ġesu, li hija l-memorja tal-kelma tiegħu. Dan huwa l-atteġġjament ta’ Marija li kienet “tgħożż f'qalbha dawn il-ħwejjeġ kollha u taħseb fuqhom bejnha u bejn ruħha” (Lq 2,19. 51). Mela d-dixxiplu huwa mistenni li jisma’ l-kliem tal-Iben il-maħbub(Mt 17,5), jixtarr dan il-kliem u fuq kollox, iġeddu f’kull għemil ta’ ħajtu. Propjament din l-komunjoni, li twassal għall-identifikazzjoni, hija l-bażi taċ-ċertezza li t-talb tad-dixxiplu jinstema’, għax b’dan il-mod isir it-talb ta’ Ġesu’ innifsu llum. “Din hi l-fiduċja sħiħa li għandna fih, li jekk nitolbu xi ħaġa skond ir-rieda tiegħu, hu jismagħna. U ladarba nafu li hu jismagħna f'dak li nitolbu, mela nafu wkoll li kull ma tlabnieh jinsab diġà għandna.” (1Ġw 5,14-15).

**Din hi l-glorja ta' Missieri, li intom tagħmlu ħafna frott u tkunu dixxipli tiegħi.**

F’dan is-sens ta’ komunjoni ma’ Ġesu’, d-dixxiplu ser jgħix il-kmandament ta’ Ġesu’ u hekk isir sinjal ħaj ta’ Ġesu’ (Ġw 13,35). Għalhekk fid-dixxipli, li jirrapreżentaw lil Ġesu’ fuq l-art, il-Missier jara lill-Iben, allura fihom il-Missier jitgħaxxaq (Cf. Mt 3,17; Mt 17,5; Ġw 13,35) u jkun gglorifikat (Ġw 12,26.28; 17,3-5) u msebbaħ (Mt 11,25-27).

**Punti tar-Riflessjoni personali u t-talb:**

* X’jeħtieġ iż-żabra fija sabiex inwarrab dak li mhux essenzjali u hekk il-ħajja tiegħi fi Kristu tagħti aktar frott?
* Nirrifletti fuq l-ħtieġa li nibqa’ mwaħħad ma’ Ġesu’, permezz tal-Kelma tiegħu u tal-Ewkaristija, għax mingħajru ma nista’ nagħmel xejn.

**Kontemplazzjoni**:

* Infittex li ngħix il-Magħmudija tiegħi u l-Ewkaristija ta’ kuljum bħala sejħa sabiex nibqa’ fi Kristu, f’intimita’ personali miegħu.

**Orazjoni**:

* Nitlob b’konvinzjoni l-grazzja tal-għaqda ma’ Kristu.